
Ehitusloa andmine (Meedikute tn 12) 

1. ASJAOLUD JA MENETLUSE KÄIK

25.11.2019 ehitisregistri elektroonilisse keskkonda laekus läbivaatamiseks  ehitusloa taotlus Meedikute tn 12  kinnistule  suvila püstitamiseks ja ehitusteatised veetoru, salvkaevu, piirdeaia ja tuletõrjeveemahuti 10m3 rajamiseks koos ehitusprojektiga (töö nr 132019, peaprojekteerija Niina Kostina).
26.11.2019 ehitisregistri  keskkonnas on genereeritud ehitusloa eelnõu nr 1912271/34564, menetluse nr 195397 ning suunatud Arhitektuuri- ja Linnaplaneerimise Ametile, Päästeameti Ida päästekeskusele kooskõlastamiseks ning arvamuste avaldamiseks.

Ehitusprojektis on avastatud puuduseid ning ehitisregistri elektroonilise keskkonna kaudu ehitusprojekt mitu korda tagastatud puuduste kõrvaldamiseks.

02.01.2020 lõplikult kõrvaldatud puudustega ehitusprojekt on ehitisregistri elektroonilises keskkonnas projekteerija poolt taasesitatud.

15.01.2020 kõik kaasatud isikud kooskõlastasid ehitusloa eelnõu.

Päästeameti Ida päästekeskus kooskõlastas tingimisi märkusega: „1.Piirdeaia rajamisel tuleb arvestada, et tuletõrjeveemahutile ligipääsu tagamisel paikneks mahuti püstik selliselt, et soojuskiirguse mõju päästetehnikale on minimaalne ja päästetööde ohutus on tagatud. 2.Tuletõrjeveemahuti paigaldamisel jälgida, et mahuti asuks mistahes hoonest vähemalt 10 m kaugusel.“

Arhitektuuri- ja Linnaplaneerimise Amet kooskõlastas tingimisi märkusega: “Salvkaevu rajamisel tuleb järgida Veeseaduse § 154 hooldusala ja tegevuse keelamine hooldusalal ning Keskkonnaministri määruse nr 43 "Nõuded salvkaevu konstruktsiooni, puurkaevu või -augu ehitusprojekti ja konstruktsiooni". 


Esitatud dokumentides ehitusseadustiku § 44 toodud ehitusloa andmisest keeldumise põhjused puuduvad. Seega ehitusloa andmiseks takistusi ei ole.

2.    ÕIGUSLIKUD ALUSED

2.1. Ehitusseadustiku §39 lõike 1 kohaselt ehitusloa annab kohaliku omavalitsuse üksus.

2.2. Narva Linnavalitsuse Arhitektuuri- ja Linnaplaneerimise Ameti põhimääruse § 9  p 2      kohaselt järelevalve osakonna põhiülesandeks on ehitus- ja kasutuslubade taotluste

       menetlemine ning linnavalitsuse vastavasisuliste korralduste ettevalmistamine, mille alusel toimub ehitusloa või kasutusloa andmine, muutmine, kehtetuks tunnistamine või keeldumine andmisest.

2.3. Ehitusseadustiku § 35 lõike 5 kohaselt kui ehitusloakohustusliku ehitise ehitusprojekt   sisaldab ehitisi, mille ehitamisest peab teavitama, siis asendab ehitusteatist ehitusluba.

2.4.  Ehitusseadustiku § 42 lg 3 punkti 5 kohaselt ehitusloa kõrvaltingimusena võib eelkõige sätestada ehitise  või ehitamise keerukusest tulenevad lisatingimused ehitamiseks.
3. OTSUS

3.1. Anda ehitusluba Meedikute tn 12  kinnistule  suvila püstitamiseks ning veetoru, salvkaevu, piirdeaia ja tuletõrjeveemahuti 10m3 rajamiseks vastavalt ehitusprojektile (töö nr 132019, peaprojekteerija Niina Kostina).
3.2. Kohustada ehitustööde tellijat täita kõrvaltingimused, mis on käesoleva korralduse punktis 1 esitatud Päästeameti Ida päästekeskuse ja Arhitektuuri - ja Linnaplaneerimise Ameti poolt ning ehitusloal loetletud märkused.  
4. RAKENDUSSÄTTED

4.1. Korraldus jõustub teatavakstegemisest.

4.2. Käesoleva korralduse peale võib esitada Narva Linnavalitsusele vaide haldusmenetluse seaduses sätestatud korras 30 päeva jooksul arvates korraldusest teadasaamise päevast või esitada kaebuse Tartu Halduskohtu Jõhvi kohtumajale halduskohtumenetluse seadustikus sätestatud korras 30 päeva jooksul arvates korralduse teatavakstegemisest.

